text: Tønder Kommune vil fiske statslige arbejdspladser
  19 september 2015 kl. 17.54
  Tønder Kommune forsøger at fiske statslige arbejdspladser til Sønderjylland. I dag var Miljø- og fødevareminister Eva Kjer Hansen på besøg hos borgmesteren.
  Finanslovsforhandlingerne venter lige om hjørnet. Det betyder, at kampen om de statslige arbejdspladser er på sit højeste.
  En af de kommuner, som rigtig gerne vil have fat i arbejdspladserne er Tønder Kommune. Eva Kjer Hansen, kom forbi til en rundvisning hos Natur-erhvervsstyrelsen - og ville da heller ikke afvise, at der kunne falde arbejdspladser af til Tønder Kommune.
  - Det, der er afgørende for mig er, at det bliver langtidsholdbare løsninger. Det skal ikke være sådan noget 'hovsa', der så kan blive rykket tilbage i løbet af nogle år, siger hun til TV SYD.
  Miljø- og fødevareministeren oplyser, at der kommer en afgørelse om hvor de statslige arbejdspladser bliver placeret i løbet af efteråret.
  